钦定古今图书集成/明伦汇编/官常典/第657卷 > 《武功县丞厅壁记》柳宗元
## 钦定古今图书集成/明伦汇编/官常典/第657卷 > 《武功县丞厅壁记》柳宗元

《商颂》曰：“邦畿千里。”周制曰：“千里之内，甸服糓梁，谓之
寰内诸侯。”为王内臣，其制甚重。今京兆尹理京师部
二十有三县，幅员之广，其犹古也。县之长曰令，其贰
白丞。丞之位正八品下，盖述六职以辅其令也。秦汉
有丞相、令，尚书有左右丞，御史有中丞，至于九卿之
列，亦皆有丞，下以达天下之县。政有小大，其旨同也。
武功为甸内大县，按其图，古后稷封有𣀗之地。秦作
四十一县，𣀗、美阳、武功各异，至是合焉。盖尝为稷州，
已而复县。其土疆沃美高厚，有丘陵坟衍之大，其植
物丰畅茂遂，有秬秠藿菽之宜。其人善树艺，其俗有
礼让，宜乎其《大雅》之遗烈焉。贞元十五年，改邑于南
里。既成新城，凡官署旧记，壁坏文逸，而未克继之者。
后三年，而颍川陈南仲居是官，邑人宜之，号为简靖。
因其族子存持地图以来谒，余为记。夫以武功疆里
之大，人徒之多，而陈生以简靖辅其理，斯固难矣。汉
高帝尝诏天下，凡以战得爵七大夫，公乘以上，令丞
与抗礼，故为吏益难。今天子崇武念功，与汉初相类，
分禁旅以守县道，武功为多；陈生为丞，于是而又职
盗贼，其为理无败事，吾庸可度哉？为之《记》云。